**Julkaistavissa 23.9.2021 klo 19 jälkeen** Lisätietoja: Sauli Rouhinen,

 sauli.rouhinen@gmail.com 050-5658394
 Tero Mustonen, tero@lumi.fi

**Ekosäätiön Pekka Kuusi-ympäristöpalkinto on myönnetty *dosentti, FT Tero Mustoselle* merkittävästä perinteisen luontotiedon välittämisestä ja pohjoisen luonnonmaiseman ennallistamistyöstä.**

Tero Mustonen (s. 1976) on Kontiolahdella asuva tutkija. Hän on dosentti Itä-Suomen yliopiston maantieteen laitoksella, jossa hän väitteli 2009. Parhaillaan hän on YK:n ilmastopaneelin IPCC:n pääkirjoittaja, WG2, päävastuualueenaan Eurooppa ja Polaarialueet.

Toimittuaan eräoppaana USA:ssa ja Kanadassa, Mustonen on ollut päätoiminen opettaja sekä tutkija useissa suomalaisissa korkeakouluissa (Tampere, Joensuu, Rovaniemi). Vuodesta 2000 hän on luotsannut voittoa tavoittelematonta osuuskunta Lumimuutosta.

Lumimuutos (Snowchange) on 20-vuotias suomalainen ja arktinen järjestö, jossa on mukana yli 40 alkuperäiskansojen ja luontaistalouskylää Alaskasta Kanadaan, Grönlantiin, Saamelaisalueelle, Siperiaan ja suomalaisiin ammattikalastuskyliin (Kesälahti, Merikarvia, Raippaluoto). Lumimuutos tekee yhteistyötä myös Australian alkuperäiskansojen ja Uuden Seelannin maorien kanssa. Toiselta ammatiltaan Mustonen on ammattikalastaja, 1. luokan rekisteröitynyt talvinuottaaja ja Kesälahden kalasataman puheenjohtaja (muikun talvinuottaus).

Tero Mustonen oli päätutkijana Arktisen biodiversiteetin arviossa Arktisen Neuvoston osalta. Mustonen hankki arvioon kollegoineen Siperiasta ja Saamelaisalueelta kokonaan uusia luontotietoja ja näkökulmia. Mustosen työtä voidaan pitää ammatillisesti erittäin laajana ja vaativana kokonaisuutena. Ajankohtaisen, hallitusten välisen ilmastopaneelin (IPCC) raportin kirjoittaminen on ollut erityisen vaativaa, mutta ansiokasta. IPCC-raportin kirjoittamisen myötä Lumimuutoksen tunnettuus on noussut kansainvälisen luonnonsuojelupolitiikan eturintamaan.

Kesällä 2021 Tero Mustonen sai nimityksen Sir David Kingin Climate Crisis Advisory Group -ryhmään, jossa 14 hengen tutkijaryhmä kommentoi ja neuvoo suoraan suurvaltoja ilmastopolitiikasta. Kyseessä on erittäin vaikuttava paikka, sillä ryhmä kohtaa BBC:n, The Guardianin, The Financial Timesin ja muuta mediaa viikoittain.

Erityisen arvokasta on Tero Mustosen vaimonsa Kaisun kanssa vetämä Lumimuutoksen pitkä toimintalinja, jossa täysin itsenäinen, ammattikalastajien edistämä kansalaisjärjestö on kyennyt käynnistämään laajamittaisen kylävetoisen luonnon elinympäristöjen ennallistamisohjelman halki Suomen.

Nyt alkusyksyllä 2021 Lumimuutos omistaa ja ennallistaa 2100 hehtaaria ja 41 kohdetta. Alueellinen kokonaisvaikutus on 28 000 hehtaaria. Joka kuukausi uusia ennallistamiskohteita liittyy mukaan ohjelmaan.

Ennallistamisten piirissä on ollut yli 600 hehtaarin, pienen kansallispuiston kokoinen Kivisuo, Jukajoki kalakuolemista taimenjoeksi, Koitajoen kansallisesti tärkeä kokonaisuus ja saamelaisten kanssa Vainosjoen kokonaisennallistaminen – ensimmäinen laatuaan Saamelaisalueella.

Mittavan toiminnan luonnonsuojelun parissa lisäksi on mainittava Tero Mustosen työ suomalaisen kalastajien tiedon ja saamelaisten perinnetiedon kerääjänä ja välittäjänä. Tieteen rinnalla tämä perinnetieto on osoittautunut toimintatavaksi, joka hyödyttää sekä kyliä että luontoa uusilla tavoilla, kuitenkin nojaten ”nuottamuorien ja -äijien” hiljaiseen, mutta erittäin syvään luontotietoon, jonka Mustonen työllään välittää tähän päivään.

Tero Mustosen näkemyksen mukaan ”tällainen luontotieto on suurelle joukolle suomalaisia abstraktia tai menneisyyttä, mutta se on kuitenkin edelleen paikallisesti tapa hahmottaa todellisuutta Merikarvialla, Puruvedellä, Selkiellä ja Sevettijärvellä. Tällä syvätiedolla on itseisarvo, jonka esimerkiksi Museovirasto tunnusti, kun Puruveden nuottaus listattiin kansallisen elävän perinnön listalle 2017.”

Helsingissä 23. syyskuuta 2021

Ekosäätiö sr

Mikko Pyhälä Sauli Rouhinen

Hallintoneuvoston puheenjohtaja Hallituksen puheenjohtaja

 \_\_\_\_\_

**FT Tero Mustosen Julkaisuluettelo:**

<https://www.researchgate.net/profile/Tero_Mustonen>